შირლი ჯექსონი
შირლი ჰარდი ჯექსონი (დ. 14 დეკემბერი, 1916 — გ. 8 აგვისტო, 1965) — ამერიკელი მწერალი, ძირითადად ცნობილია როგორც საშინელებათა ჟანრის და იდუმალებით მოცული წიგნების ავტორად. მწერლის კარიერა ოც წელზე მეტს მოიცავს. ამ პერიოდში მან დაწერა ექვსი რომანი, ორი მემუარი და ორასზე მეტი პატარა მოთხრობა. სან-ფრანცისკოში, კალიფორნიაში დაბადებული სირაკიუსის უნივერსიტეტში დადიოდა, სადაც იგი უნივერსიტეტის ლიტერატურულ ჟურნალში წერდა, იგი აქ შეხვდა თავის მომავალ მეუღლეს სტენლი ედგარ ჰიმანს. სწავლის დამთავრების შემდეგ, წყვილი ნიუ-იორკში გადავიდა საცხოვრებლად და მუშაობა The New Yorker-ში დაიწყო. მას შემდეგ რაც წყვილს პირველი შვილი შეეძინა წყვილი ჩრდილოეთ ბენინგტონში, ვერმონტში დასახლდა. 1948 წელს გამოაქვეყნა ნახევრად-ავტობიოგრაფიული წიგნი, სახელწოდებით: "გზა კედლის გავლით" . მან საზოგადოების დიდი ყურადღება მაშინ მიიპყრო, როცა მისი პატარა მოთხრობა, ლატარია გამოქვეყნდა. 1950-იან წლებში ჟურნალ-გაზეთებში დროდადრო აქვეყნებდა პატარა მოთხრობებს, რომელთა ნაწილი შეკრიბა და გამოიცა თავის 1953 წელს გამოქვეყნებულ მოგონებებში, " ცხოვრება ველურთა შორის". 1959 წელს მან გამოაქვეყნა The Haunting of Hill House, ზებუნებრივი საშინელებათა ჟანრის რომანი, რომელიც ითვლება ოდესმე დაწერილ ერთ – ერთ საუკეთესო ისტორიად. „პერსონა, რომელიც ჯექსონმა მსოფლიოს წარუდგინა, იყო ძლიერი, მახვილგონივრული, თვითშეზღუდულიც კი,“ - წერს ზოო ჰელერი New Yorker-ში. იმ ეპოქაში, სადაც ქალები გარეთ სამუშაოდ არ გადიოდნენ, ოჯახის მთავარი მარჩენალი შირლი გახდა, ამავდროულად ზრდიდა ოთხ შვილს. „იგი ბევრს მუშაობდა“, - თქვა მისმა შვილმა ლორენსმა. „ის ყოველთვის წერდა, ან წერაზე ფიქრობდა.“ გასული საუკუნის 60-იანი წლებისთვის ჯექსონის ჯანმრთელობამ მნიშვნელოვნად გაუარესება დაიწყო, რის შედეგადაც იგი გულის დაავადებით, 1965 წელს 48 წლის ასაკში გარდაიცვალა. მისმა ნაშრომებმა დიდი გავლენა მოახდინეს ისეთ მწერლებზე, როგორიცაა: ნილ გეიმანი, სტივენ კინგი, სარა უოტერსი, ნაიჯელ კნეილი, კლერ ფოლერი, ჯოან ჰარისი, და რიჩარდ მეთისონი .